b'\n_START_ARTICLE_\nMar\xc5\xa1alovi Otoci\n_START_SECTION_\nZemljopis\n_START_PARAGRAPH_\nDr\xc5\xbeava se sastoji od 29 atola i 5 izoliranih otoka. Najva\xc5\xbeniji atoli i otoci formiraju dvije skupine: lanac Ratak i lanac Ralik (u prijevodu lanci "svitanja" i "zalaska sunca"). Dvije tre\xc4\x87ine stanovni\xc5\xa1tva \xc5\xbeivi na atolu Majuro (glavni grad) i Ebeye._NEWLINE_Mar\xc5\xa1alovi Otoci pola\xc5\xbeu pravo i na otok Wake, kojim upravlja SAD pod imenom Enen-kio.\n_START_SECTION_\nPovijest\n_START_PARAGRAPH_\nIako su podru\xc4\x8dje dana\xc5\xa1njih Mar\xc5\xa1alovih Otoka naseljavali Mikrone\xc5\xbeani jo\xc5\xa1 u 2. tisu\xc4\x87lje\xc4\x87u pr. Kr., malo je poznata njihova ranija povijest. \xc5\xa0panjolski istra\xc5\xbeiva\xc4\x8d Alonso de Salazar bio je prvi Europljanin koji je vidio otoke 1526. godine, ali oni su ostali neposje\xc4\x87eni sve do dolaska britanskog kapetana Johna Marshalla 1788., po kojem su otoci dobili ime._NEWLINE_Njema\xc4\x8dka trgova\xc4\x8dka kompanija otvorila je svoje sjedi\xc5\xa1te na otocima 1885., te su oni postali dio protektorata Njema\xc4\x8dke Nove Gvineje nekoliko godina kasnije. Japan je zauzeo otoke u Prvom svjetskom ratu i upravljao njima kao mandatnim podru\xc4\x8djem Lige naroda._NEWLINE_U Drugom svjetskom ratu SAD su okupirale otoke (1944.) uni\xc5\xa1tavaju\xc4\x87i ili izoliraju\xc4\x87i japanske vojarne. Mar\xc5\xa1alovi Otoci priklju\xc4\x8deni su Starateljskom podru\xc4\x8dju Pacifi\xc4\x8dkih Otoka. Od 1946. do 1958. SAD su testirale 66 nuklearnih oru\xc5\xbeja, uklju\xc4\x8duju\xc4\x87i i najve\xc4\x87i nuklearni test koje su SAD ikad provele - Castle Bravo._NEWLINE_1979. slu\xc5\xbebeno je osnovana Vlada Mar\xc5\xa1alovih Otoka i dr\xc5\xbeava je postala samoupravno podru\xc4\x8dje. 1986. stupio je na snagu Sporazum o dobrovoljnom pridru\xc5\xbeivanju s SAD-om, koji je zajam\xc4\x8dio Republici Mar\xc5\xa1alovi Otoci suverenitet. Sporazum predvi\xc4\x91a da SAD pru\xc5\xbea pomo\xc4\x87i i za\xc5\xa1titu, odnosno nadle\xc5\xbenost SAD za vanjsku politiku i obranu otoka, a u zamjenu za mogu\xc4\x87nost otvaranja vojnih baza i omogu\xc4\x87avanje daljnjih testiranje projektila na atolu Kwajalein. Nezavisnost je i formalno potvr\xc4\x91ena 1990. godine kada je UN slu\xc5\xbebeno okon\xc4\x8dao starateljski mandat.'